Sjálvstýri

**Sjálvstýri** (**Sj.**), tidligere **Sjálvstýrisflokkurin** (oversatt: «Selvstyrepartiet»), er et politisk parti på Færøyene. Partiet regner seg selv som sosialliberalt.

Partiet har sine røtter i den nasjonale bevegelsen på Færøyene på 1800-tallet. En del av nasjonalbevegelsen mente at Færøyene, som da var et dansk amt, burde få en større grad av indre selvstyre. I 1906 delte medlemmene av Lagtinget seg i to partigrupper: Sjálvstýrisflokkurin og Sambandsflokkurin.

Selvstyrebevegelsen ble radikalisert i 1930-årene og endte i en partisplittelse, der det radikale flertallet brøt ut og dannet et nytt parti, Fólkaflokkurin. Sjálvstýrisflokkurin har siden vært et lite sentrumsparti.

## Historie

Selvstyrebevegelsen har sitt opphav fra foreningen Føroya Framburðsfelag, som samlet de færøyske nasjonale kreftene etter julemøtet i lagtingshuset i 1888. Partiet har vært representert på Lagtinget siden 1906, selv om det ikke ble formelt stiftet før i 1909. Den første lederen var Jóannes Patursson. Partiet var opprinnelig betraktet som Sambandsflokkurins motpol, men denne rollen har blitt mer eller mindre overtatt av Fólkaflokkurin i dag.

Et av hovedpunktene for partiet i starten var å arbeide gjennom Lagtinget for å oppnå så stor innflytelse og selvstendighet for øyene som mulig, i overenskomst med den danske regjeringen og Riksdagen. Mange kjente selvstendighetsaktivister som Andrias Christian Evensen, Jákup Dahl og Símun av Skarði har representert partiet på Lagtinget. Frem til 1918 var partiet i mindretall, men fikk ved lagtingsvalget det året for første og eneste gang rent flertall med 11 mandater mot Sambandsflokkurin sine 9. Partilederen Jóannes Patursson ble deretter Færøyenes representant i det danske Landstinget. Etter at det andre nasjonale partiet, Fólkaflokkurin, ble opprettet av Jóannes Patursson i 1940, mistet Sjálvstýrisflokkurin en stor del av sin politiske påvirkning.

Ved lagtingsvalget i 1946 fikk partiet igjen to representanter, som tilfeldigvis også var brødre, Símun Petur Zachariasen fra Norðoyar og Louis Zachariasen fra Suðurstreymoy. Sjálvstýrisflokkurin stilte for eneste gang fellesliste med et annet parti, Javnaðarflokkurin. Javnaðarflokkurin var motstandere av en løsrivelse som kunne forringe færøyingenes levestandard, men felleslister var nødvendig for å oppnå representasjon. Dette var rett etter folkeavstemningen om færøysk selvstendighet, og situasjonen gjorde at partiet fikk større innflytelse enn det noen gang hadde tatt tidligere. Færøyenes hjemmestyrelov av 1948 var et resultat av et tverrpolitisk samarbeid på Lagtinget mellom representanter fra blant andre Sjálvstýrisflokkurin og Fólkaflokkurin.

Den første av Færøyenes regjeringer ble utgått av Sjálvstýrisflokkurin, Sambandsflokkurin og Javnaðarflokkurin. Denne regjeringen satt i to år, frem til 1950, og partiet var deretter kontinuerlig representert i ulike koalisjonsregjeringer fra 1954 til 1975. Sjálvstýrisflokkurin har senere sittet i regjering i tidsrommene 1981–1989, 1993–2004 og 2011–2013. Partiet er ofte i vippeposisjon når det skal dannes ny regjering.

Først på 2000-tallet bestod partiet i hovedsak av en urban-liberal akademikerfløy i Tórshavn og en moderat arbeider- og middelklassefløy på Eysturoy og Norðoyar. De politiske og personlige motsetningene ble gjenstand for flere partioppgjør. Sjálvstýrisflokkurin mistet en del av sine urban-liberale velgere da partiet Framsókn ble dannet i 2011.

Fra 2015 til 2017 gikk partiet igjennom et navneskifte til Sjálvstýri.

Ved lagtingvalget i desember 2022 mistet Sjálvstýri sitt eneste mandat i Lagtinget. Ved valget i 2026 kom partiet tilbake med ett mandat.

## Formenn
*Jóannes Patursson 1909–1936
*Edward Mitens 1936–1939
*Louis Zachariasen 1940–1950
*Niels Winther Poulsen 1950–?
*Hilmar Kass 1971–1994
*Helena Dam á Neystabø 1994–2001
*Sámal Petur í Grund 2001
*Eyðun Elttør 2001–2002
*Kári P. Højgaard 2002–2010
*Kári á Rógvi 2010–2011
*Kári P. Højgaard 2011–2015
*Jógvan Skorheim 2015–2021
*Kári P. Højgaard (fungerende) 2021
*Sámal Petur í Grund 2021–d.d.

## Valghistorikk
;Lagtingsvalg

## Referanser


## Eksterne lenker
* 
*